P. Hrušovský, predseda NR SR: (2005-05-24):
návrhu na voľbu člena Rady pre vysielanie a retransmisiu (tlač 1103). Páni poslanci, predpokladám, že tajná voľba nebude trvať menej ako do 19.00 hodiny. Preto odporúčam, aby sme vykonaním tajnej voľby prerušili rokovanie 42. schôdze Národnej rady a pokračovali zajtra ráno rokovaním o prerušenej rozprave o návrhu skupiny poslancov (ruch v sále)... Páni poslanci, páni poslanci, aby sme teraz pristúpili k tajnej voľbe člena Rady pre vysielanie a retransmisiu. Po skončení tajnej voľby a ohlásení výsledkov hlasovania by sme dnešný rokovací deň prerušili. V prípade, ak nebude zvolený člen Rady pre vysielanie a retransmisiu, budeme zajtra opakovať voľbu o 11.00 hodine, respektíve po hlasovaní o prerokovaných zákonoch do 11.00 hodiny a zajtra ráno by sme pokračovali v rokovaní návrhom skupiny poslancov na vydanie zákona o Slovenskej televízii (tlač 1000), kde sme prerušili rozpravu o tomto bode programu, do ktorej je prihlásený ešte pán poslanec Kondrót. Páni poslanci, chcem teraz poprosiť poverenú členku výboru pre vzdelanie, vedu, šport a mládež, kultúru a médiá pani poslankyňu Dolník, aby podala správu o výsledku prerokúvania návrhu výboru na voľbu člena Rady pre vysielanie a retransmisiu. (Ruch v sále.) Páni poslanci, pán poslanec Kaliňák, naozaj sa nedá v takomto prostredí rokovať, prosím aj všetkých ostatných pánov poslancov, aby sme sa navzájom rešpektovali. Kto nechce byť prítomný v rokovacej sále, nútiť ho nebudeme, ale rešpektujme sa a počúvajme jeden druhého. Nech sa páči, pani poslankyňa Dolník. E. Dolník, poslankyňa: Ďakujem. Vážený pán predseda, vážená Národná rada, dovoľte mi, aby som predložila správu Výboru Národnej rady Slovenskej republiky pre vzdelanie, vedu, šport a mládež, kultúru a médiá k návrhu na voľbu člena Rady pri vysielanie a retransmisiu. Predsedníčka Rady pre vysielanie a retransmisiu listom č. 1747/2004 zo 16. novembra 2004 oznámila predsedovi Národnej rady Slovenskej republiky, že podľa § 9 ods. 1 písm. a) zákona č. 308/2000 Z. z. o vysielaní a retransmisii  a o zmene zákona č. 195/2000 Z. z. o telekomunikáciách uplynutím funkčného obdobia zaniká členstvo v rade jej trom členom: Márii Hradiskej, doktorovi Antonovi Kubišovi a doktorovi Ernestovi Valkovi. (Ruch v sále.) Dňa 9. februára 2005 Národná rada Slovenskej republiky zvolila dvoch členov Rady pre vysielanie a retransmisiu, v marci tohto roku sa uskutočnili druhé a tretie kolo voľby člena rady, ktoré neboli úspešné. Z uvedeného dôvodu je potrebné vykonať novú voľbu, aby mala Rada pre vysielanie a retransmisiu deväť členov podľa § 6 ods. 1 zákona č. 308/2000 Z. z. Predseda Národnej rady Slovenskej republiky sa listom z 21. marca 2005 č. 451/2005 obrátil na predsedov všetkých poslaneckých klubov, profesijné občianske združenia pôsobiace v oblasti kultúry, periodickej tlače a ostatných prostriedkov verejných informácií, aby v určenej lehote predložili Výboru Národnej rady pre vzdelanie, vedu, šport a mládež, kultúru a médiá návrh kandidátov na člena rady. Výbor dostal tieto návrhy kandidátov na doplnenie členov rady. Mená a kto ich predkladá máte v materiáloch, ktoré máte rozdané. Myslím si, že nie je nutné všetko prečítať. Výbor Národnej rady Slovenskej republiky pre vzdelanie, vedu, šport a mládež, kultúru a médiá posúdil predložené návrhy kandidátov na člena rady a konštatoval, že kandidáti uvedení pod poradovými číslami 1 až 9 spĺňajú všetky náležitosti a predložené návrhy sú v súlade s kritériami podľa § 7 zákona č. 308/2000 Z. z. o vysielaní a retransmisii a o zmene zákona číslo... (Ruch v sále.)